דברי הימים ב' לג-לו: איך מסיימים?

דף למנחה

דף הלימוד מוקדש ללימוד הפרקים האחרונים במקרא, בהם אנחנו נפרדים מהתנ"ך, מפרויקט 929 ומקבוצת הלימוד, בתקווה לשוב אליהם מבראשית.

על כן נייחד דף זה לעיסוק בשאלות משני הסוגים:

כיצד מסתיימים טקסטים?

כיצד נפרדים? על היחס בין פרידה ללימוד.

1. **כיצד מסתיימים טקסטים**: נפתח בשירה של לאה גולדברג, השייך לקובץ 'שירי סוף הדרך', המתאר את רגע הסוף. נשאל, מה מייחד את רגע הסיום, אילו תובנות ייחודיות לו?

שירו של דן פגיס ('כתוב בעפרון בקרון החתום') הוא דוגמה לטקסט מעגלי שאינו מסתיים. השורה האחרונה נקטעת כך שהמשכה המתבקש הוא המילה הראשונה של השיר. מה משמעות סיום כזה ומה הוא מבטא.

מכאן נעבור לעיון בסיומים של ספרים אחרים: המשנה ומשנה תורה לרמב"ם. שני הטקסטים עוסקים בעתיד רחוק, באופי החיים ובקצבם השונה רדיקלית מתקופתנו. ערכים מרכזיים בו הם שלום, שפע ודעת. הדמויות המרכזיות אז יהיו הצדיקים והחכמים. הן במשנה והן ברמב"ם נוצרה קפיצה בטקסט מההווה הפרוזאי אל הסיום הקסום. ברור שפסוקים אלו מהווים גולת כותרת של הספר, איזשהו שיא נכסף.

1. **כיצד מסתיים התנ"ך**: נשווה בין סיום דברי הימים וסיום ספר מלכים. בעוד המאורע המסיים את דברי הימים – הצהרת כורש – שולח את העם לדרך חדשה-ישנה (בנייה מחודשת של המקדש והארץ), הרי סיומו של ספר מלכים משאיר את העם בגלות, ואף מדגיש ביתר שאת את חרפת התבוסה. מלך יהודה, נצר לדוד המלך, מקבל חסדים מאת שובהו. הוא 'זוכה' לפירורים מהשולחן המלכותי למשך 'כל ימי חייו', כיוון שהוא אינו אמור להשתחרר אי פעם. כמה משפיל!

למעשה, סיום דברי הימים ממשיך ומשדרג את סיום מלכים. יחס זה בין סיומי הספרים מקביל ליחס שבין סיום ספר בראשית וסיום התורה (ספר דברים): העם שמנהיגו, יוסף, הושם בארון במצרים, עומד להיכנס לארץ לאחר שיצא ממצרים. נשווה בין הסיומים הממשיכים זה את זה.

1. **כיצד נפרדים**: נעיין בדרכי פרידה שמציעה הגמרא, ובנוהל סיום לימוד מסכת. נשים לב לממד האינטימי שביחס בין הלומד לבין הטקסט, התורה. נחשוב יחד על המשמעויות של יחס זה, ועל ההשלכות המפתיעות שלו. נבחן את עצמנו: מה היחס שלנו לפרקים ולספרים שלמדנו, במה הוא מתאים ליחסים המתוארים במקורות בין הלומד לתורה, ובמה לא.

הצעה לתרגיל סיום במסגרת הקבוצה:

הקבוצה תיצור סיפור משותף. אולי – סיפור חייה כקבוצה, או סיפורה כקבוצה הלומדת 929 ומגיעה עתה לסוף דרכה. לאחר שהסיפור שיחובר על ידי כולם יהיה קיים, יפרוש כל אחד לעצמו, ויחבר 'סיום' אישי. אחר כך ישוו חברי הקבוצה את הסיומים זה לזה, יתנו להם משוב וינסו לנתח מהם הגורמים ההופכים 'סיום' למוצלח.

תרגילי חימום אפשריים לקראת סיום כזה – להעלות כמה דרכי 'סיום' קלסיות: סיום סגור, סיום פתוח, סיום פואנטה, הפי-אנד ועוד. לדון ביתרונות ובחסרונות של כל אחד מהם, ואז לגשת לתרגיל הנ"ל.